KOMISSION ASETUS (EY) N:o 452/1999,

annettu 1 päivänä maaliskuuta 1999,

kuitupellavan ja hampun tuotantotukea myönnettäessä noudatettavan vähimmäistuotoksen vahvistamisesta

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon pellava- ja hamppualan yhteisestä markkinajärjestelystä 29 päivänä kesäkuuta 1970 annetun neuvoston asetuksen (ETY) N:o 1308/70 (1), sellaisena kuin se on viimeksi muutettuna asetuksella (EY) N:o 3290/94 (2),

ottaa huomioon pellavan ja hampun tuen myöntämistä koskevista yleisistä säännöistä 22 päivänä maaliskuuta 1971 annetun neuvoston asetuksen (ETY) N:o 619/71 (3), sellaisena kuin se on viimeksi muutettuna asetuksella (EY) N:o 1420/98 (4), ja erityisesti sen 6 artiklan,

sekä katsoo, että

kuitupellavan ja hampun tukea koskevista yksityiskohtaisista säännöistä 28 päivänä huhtikuuta 1989 annetussa komission asetuksessa (ETY) N:o 1164/89 (5), sellaisena kuin se on viimeksi muutettuna asetuksella (EY) N:o 2814/98 (6), määritellään ne edellytykset, joilla oikeus tukeen myönnetään; asetuksessa (ETY) N:o 619/71 säädetään, että komissio voi luoda tavanomaisia viljelytöitä koskevat vaatimukset erityisesti vahvistamalla noudatettavan vähimmäistuotoksen; vähimmäistuotoksen vahvistaminen on tarpeen, jotta vältyttäisiin siltä, että kuitupellavaa tai hamppua kylvettäisiin vain muista peltokasveista saatavaa tukea korkeamman tuen saamiseksi eikä tuotannon vuoksi,

kuitupellavan tuotantotukea myönnettäessä noudatettava vähimmäistuotos markkinointivuodesta 1998/1999 alkaen on vahvistettu komission asetuksessa (EY) N:o 2183/97 (7), mainitun markkinointivuoden aikana saadut kokemukset ovat osoittaneet, että mainitun asetuksen säännöksiä olisi yksinkertaistettava ja vahvistetun vähimmäistuloksen taso olisi vastaavasti mukautettava; toisaalta yhdenmukaisuuden vuoksi on tarpeen vahvistaa myös hampun tuotantotukea myönnettäessä noudatettava vähimmäistuotos; asetus (EY) N:o 2183/97 olisi näin ollen kumottava ja kuitupellavalle ja hampulle olisi vahvistettava yhteisten periaatteiden mukaisesti uudet tuotantotukea myönnettäessä noudatettavat vähimmäistuotokset,

tuotannon edellyttämien ilmastoon ja maaperään liittyvien olosuhteiden huomioon ottamiseksi kuitupellavan ja hampun tuotantotukea myönnettäessä noudatettavat vähimmäistuotokset olisi säädettävä sellaisiksi, että ne sopivat yhteisön pääasiallisten tuotantoalueiden olosuhteisiin ja että ne ovat hyvien viljelymenetelmien mukaiset; noudatettavien vähimmäistuotosten tasojen määrää olisi yksinkertaisuuden vuoksi rajoitettava,

erityisesti Yhdistyneessä kuningaskunnassa vallitsevien viljelykäytäntöjen huomioon ottamiseksi Yhdistynyttä kuningaskuntaa varten olisi säädettävä siirtymäaika noudatettavien, hyvien viljelymenetelmien mukaisten vähimmäistuotosten asteittaiselle käyttöönottamiselle,

olisi määritettävä pinta-alat ja tuotanto, joiden perusteella tuotos on arvioitava,

asetuksessa (EY) N:o 2183/97 säädetään, että jos todettu tuotos on vähimmäistuotosta alhaisempi, mahdollisten poikkeuksellisten ilmasto-olosuhteiden vaikutukset tutkitaan tapauskohtaisesti ja että tukea voidaan myös vähentää asteittaisesti, kuitenkin niin, että on olemassa tuotantokynnys, jonka alapuolella tukea ei myönnetä; tuotos voi jäädä vähimmäistuotoksen alapuolelle johtuen useista samanaikaisista syistä, joiden erillisvaikutuksia on vaikea yksilöidä; vaikka tässä asetuksessa säädettyä vähimmäistuotosta ei kaikilta osin saavutettaisi, kyseisiä pinta-aloja ei pitäisi jättää kokonaan tuen ulkopuolelle vaan niille pitäisi myöntää vähennettyä tukea; olisi määrättävä yksi ainoa vähennetyn tuen taso, joka on helposti sovellettavissa ja joka ei toimi yllykkeenä muille peltokasveille säädettyihin tukiin verrattuna, ja

pellavan ja hampun hallintokomitea ei ole antanut lausuntoa puheenjohtajansa asettamassa määräajassa,

ON ANTANUT TÄMÄN ASETUKSEN:

1 artikla

Kuitupellavan tuotantotukea ja hampun tuotantotukea myönnetään ainoastaan niille pinta-aloille, joiden tuotos rohkimattomina pellavanvarsina tai rohkimattomina hampunvarsina vastaa vähintään seuraavia vähimmäistuotoksia:

- Belgiassa, Tanskassa, Saksassa, Ranskassa, Irlannissa, Luxemburgissa, Alankomaissa, Itävallassa, Suomessa, Ruotsissa ja Yhdistyneessä kuningaskunnassa sijaitsevat pinta-alat: 2,5 tonnia hehtaarilta,

- muissa jäsenvaltioissa sijaitsevat pinta-alat: 1,5 tonnia hehtaarilta.

Yhdistyneessä kuningaskunnassa sijaitsevien pinta-alojen vähimmäistuotos rohkimattomina pellavanvarsina mukautetaan kuitenkin seuraavasti:

a) markkinointivuonna 1999/2000: 1,5 tonnia hehtaarilta;

b) markkinointivuonna 2000/2001: 2 tonnia hehtaarilta.

2 artikla

1. Huomioon otettava tuotos on niiden pinta-alojen, joista tukihakemus on tehty, keskimääräinen tuotos rohkimattomina varsina, tai jos tuen hakija on asetuksen (ETY) N:o 619/71 3 a artiklan b kohdan mukainen tuottaja, jokaisen sellaisen omistajan tai maanviljelijän, jonka kanssa hän on tehnyt pellavanviljelysopimuksen, pinta-alan keskimääräinen tuotos rohkimattomina pellavanvarsina.

2. Edellä 1 kohdassa tarkoitettu keskimääräinen tuotos on jalostettavaksi valmiiden, jalostuslaitokseen tuotaessa punnittujen rohkimattomien varsien määrä tonneina jaettuna hehtaareina ilmoitetulla pinta-alalla.

Kuitenkin

- jos varret korjataan erillään siemenistä, siementen paino lisätään jalostuslaitokseen toimitettujen varsien painoon, ja

- jos varret korjataan koneella, joka erottaa kuidun ja päistäreet, varsien paino korvataan kyseisen toimenpiteen tuloksena saatavien eri tuotteiden kokonaispainolla. Jos päistäreitä ei ole mahdollista punnita, jäsenvaltio vahvistaa kyseessä olevan painon ottaen huomioon hyviä viljelykäytäntöjä vastaavat tulokset ja käyttäen kerrointa, joka vahvistetaan paikalla tehtyjen tarkastusten ja kyseisen koneen teknisten ominaisuuksien perusteella.

3. Vähimmäistuotoksen noudattaminen vahvistetaan ennen kyseisen markkinointivuoden 30 päivää kesäkuuta 1 ja 2 kohdassa tarkoitettujen, ennen jäsenvaltion vahvistamaa päivämäärää käytettävissä olevien tietojen perusteella. Jos kyseisten tietojen perusteella todetaan, että vähimmäistuotosta ei ole noudatettu, jäsenvaltion on ilmoitettava tästä asianomaiselle ja otettava tämän pyynnöstä huomioon paikalla tehtävän tarkastuksen jälkeen kyseisen markkinointivuoden osalta varastossa olevien määrien arvioitu paino.

3 artikla

Jos 1 artiklassa tarkoitettua vähimmäistuotosta ei noudateta, kyseisille pinta-aloille maksettavaa tukea vähennetään 65 prosenttia.

4 artikla

Kumotaan asetus (EY) N:o 2183/97 1 päivästä elokuuta 1999.

5 artikla

Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.

Sitä sovelletaan markkinointivuodesta 1999/2000.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 1 päivänä maaliskuuta 1999.

Komission puolesta

Franz FISCHLER

Komission jäsen

(1) EYVL L 146, 4.7.1970, s. 1

(2) EYVL L 349, 31.12.1994, s. 105

(3) EYVL L 72, 26.3.1971, s. 2

(4) EYVL L 190, 4.7.1998, s. 7

(5) EYVL L 121, 29.4.1989, s. 4

(6) EYVL L 349, 22.12.1998, s. 50

(7) EYVL L 299, 4.11.1997, s. 4